Efter nogle regnvejrsdage bliver det igen solrigt – og med højere temperaturer end i påsken.

Påsken bød på meget smukt vejr i Danmark, men mange ønskede sig alligevel mere varme. Det er ønsker, der bliver opfyldt i næste uge, hvor termometrene kan nærme sig 20 grader. Inden da skal vi igennem flere dage med regn og byger, og især onsdag kan byde på et langvarigt regnvejr. Det lækre forårsvejr begynder på søndag Prognoser peger på, at vejret allerede i weekenden forbedres, så vi søndag – ligesom i påsken – kan få temperaturer op omkring 15 grader. I begyndelsen af uge 16 peger prognoserne på meget solrigt vejr med endnu højere temperaturer. Et højtryk etableres nær Danmark, og langtidsprognoser har højtrykket til at blive i vores nærhed. Det betyder, at vi får en længerevarende periode med solrigt vejr og svage vinde. Det kan få temperaturerne op omkring 20 grader senere på ugen.